Sultono Mehmeto tiltas
Sultono Mehmeto tiltas (Faticho Sultono Mehmeto tiltas, Antrasis Bosforo tiltas) – kabamasis tiltas per Bosforo sąsiaurį Stambule, Turkijoje, jungiantis europinę ir azijinę Stambulo dalis. Tilto ilgis 1510 m, plotis 39 m, tarpatramis 1090 m ilgio. Tilto važiuojamosios dalies aukštis virš jūros lygio yra 64 m, atramos virš važiuojamosios dalies yra iškilusios per 105 m. Tiltas pastatytas 1988 m., maždaug už 5 km į šiaurę nuo Bosforo tilto. Tuomet tai buvo penktas pagal ilgį kabamasis tiltas pasaulyje. Pavadintas Otomanų sultono Mehmeto užkariautojo, kuris 1453 m. užkariavo Stambulą, vardu.